b'\n_START_ARTICLE_\nGrb Ob\xc4\x8dine Semi\xc4\x8d\n_START_PARAGRAPH_\nGrb Ob\xc4\x8dine Semi\xc4\x8d sestavlja na zgornji strani raven \xc5\xa1\xc4\x8dit standardne oblike. Obroba \xc5\xa1\xc4\x8dita je bordo rde\xc4\x8d trak, grbovno polje pa je belo oziroma pri slovesnej\xc5\xa1ih izvedbah srebrno. V spodnji polovici grba je stiliziran grozd, sestavljen iz \xc5\xa1estih jagod v enaki rde\xc4\x8di barvi kot obroba, za grozdom pa je stilizirana silhueta lipovega lista, ki izhaja iz grozda, a se ga ne dotika. Lipov list ima zeleno obarvan le debelej\xc5\xa1i rob, notranjost lista pa je enaka podlagi \xc5\xa1\xc4\x8dita. Grbovni \xc5\xa1\xc4\x8dit in grozd sta postavljena simetri\xc4\x8dno, kontura lipovega lista je s svojim te\xc5\xbei\xc5\xa1\xc4\x8dem postavljena centralno. Pod \xc5\xa1\xc4\x8ditom se nahaja polkro\xc5\xbeen napis Ob\xc4\x8dina Semi\xc4\x8d._NEWLINE_Grb tvorijo tipi\xc4\x8dni elementi, ki predstavljajo ob\xc4\x8dino. Grozd poudarja vinogradni\xc5\xa1tvo kot pomembno panogo v ob\xc4\x8dini, zaradi \xc4\x8desar zavzema osrednji del grba. Pomemben del grba je tudi stiliziran lipov list, ki se v zgornjem delu obrne proti grozdu in zaigra vlogo vitice. Lipov list predstavlja \xc5\xa1tevilne stare lipe, med katerimi je najpomembnej\xc5\xa1a znamenita 600 let stara Ko\xc4\x8dka lipa.'